CELEX: 32009R0199
Language: el
Date: 2009-03-13 00:00:00
Title: Κανονισμός (ΕΚ) αριθ. 199/2009 της Επιτροπής, της 13ης Μαρτίου 2009 , για τον καθορισμό ενός μεταβατικού μέτρου που απορρέει από τον κανονισμό (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου, όσον αφορά τον απευθείας εφοδιασμό με μικρές ποσότητες νωπών κρεάτων που προέρχονται από σμήνη κοτόπουλων πάχυνσης και γαλοπουλών (Κείμενο που παρουσιάζει ενδιαφέρον για τον ΕΟΧ)

14.3.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 70/9
            
         
      ΚΑΝΟΝΙΣΜΌΣ (ΕΚ) αριθ. 199/2009 ΤΗΣ ΕΠΙΤΡΟΠΉΣ
   
   της 13ης Μαρτίου 2009
   για τον καθορισμό ενός μεταβατικού μέτρου που απορρέει από τον κανονισμό (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου, όσον αφορά τον απευθείας εφοδιασμό με μικρές ποσότητες νωπών κρεάτων που προέρχονται από σμήνη κοτόπουλων πάχυνσης και γαλοπουλών
   (Κείμενο που παρουσιάζει ενδιαφέρον για τον ΕΟΧ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 2160/2003 του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για τον έλεγχο της σαλμονέλας και άλλων συγκεκριμένων τροφιμογενών ζωονοσογόνων παραγόντων (1), και ιδίως το άρθρο 13,
   Εκτιμώντας τα ακόλουθα:
   
               (1)
            
            
               Σκοπός του κανονισμού (ΕΚ) αριθ. 2160/2003 είναι να εξασφαλιστεί η λήψη κατάλληλων και αποτελεσματικών μέτρων για την ανίχνευση και τον έλεγχο της σαλμονέλας και άλλων ζωονοσογόνων παραγόντων σε όλα τα συναφή στάδια της παραγωγής, της μεταποίησης και της διανομής, ιδίως σε επίπεδο πρωτογενούς παραγωγής, ώστε να μειωθεί η εξάπλωσή τους καθώς και ο κίνδυνος που δημιουργούν για τη δημόσια υγεία.
            
         
               (2)
            
            
               Ο κανονισμός (ΕΚ) αριθ. 2160/2003 δεν εφαρμόζεται στην πρωτογενή παραγωγή που προορίζεται για ιδιωτική οικιακή χρήση ή που καταλήγει στον απευθείας εφοδιασμό, από τον παραγωγό, του τελικού καταναλωτή ή των τοπικών καταστημάτων λιανικής που προμηθεύουν απευθείας τον τελικό καταναλωτή με μικρές ποσότητες πρωτογενών προϊόντων. Σύμφωνα με τον εν λόγω κανονισμό, αυτός ο απευθείας εφοδιασμός πρέπει να διέπεται από εθνικούς κανόνες που εξασφαλίζουν ότι επιτυγχάνονται οι στόχοι του κανονισμού (ΕΚ) αριθ. 2160/2003.
            
         
               (3)
            
            
               Ο κανονισμός (ΕΚ) αριθ. 2160/2003 προβλέπει τον καθορισμό κοινοτικού στόχου για τη μείωση του επιπολασμού όλων των οροτύπων σαλμονέλας που έχουν σημασία για τη δημόσια υγεία στα κοτόπουλα κρεατοπαραγωγής και τις γαλοπούλες σε επίπεδο πρωτογενούς παραγωγής. Προβλέπει επίσης ότι ο κοινοτικός στόχος πρέπει να περιλαμβάνει τον ορισμό των προγραμμάτων δοκιμών που είναι αναγκαία για την επαλήθευση της επίτευξης του στόχου.
            
         
               (4)
            
            
               Ο κανονισμός (ΕΚ) αριθ. 646/2007 της Επιτροπής (2) εφαρμόζει τον κανονισμό (ΕΚ) αριθ. 2160/2003 όσον αφορά τον κοινοτικό στόχο για τη μείωση του επιπολασμού ορισμένων οροτύπων σαλμονέλας σε κοτόπουλα κρεατοπαραγωγής στο επίπεδο της πρωτογενούς παραγωγής. Καθορίζει επίσης το πρόγραμμα δοκιμών που είναι αναγκαίο για την επαλήθευση της προόδου όσον αφορά την επίτευξη του κοινοτικού στόχου. Το εν λόγω πρόγραμμα δοκιμών εφαρμόζεται από την 1η Ιανουαρίου 2009.
            
         
               (5)
            
            
               Ο κανονισμός (ΕΚ) αριθ. 584/2008 της Επιτροπής (3) εφαρμόζει τον κανονισμό (ΕΚ) αριθ. 2160/2003 όσον αφορά τον κοινοτικό στόχο για τη μείωση του επιπολασμού ορισμένων οροτύπων σαλμονέλας σε γαλοπούλες στο επίπεδο της πρωτογενούς παραγωγής. Καθορίζει επίσης το πρόγραμμα δοκιμών που είναι αναγκαίο για την επαλήθευση της προόδου όσον αφορά την επίτευξη του κοινοτικού στόχου. Το εν λόγω πρόγραμμα δοκιμών εφαρμόζεται από την 1η Ιανουαρίου 2010.
            
         
               (6)
            
            
               Ο κανονισμός (ΕΚ) αριθ. 2160/2003 δεν εφαρμόζεται σε ορισμένες περιπτώσεις πρωτογενούς παραγωγής. Ωστόσο, εφαρμόζεται σε σμήνη κοτόπουλων κρεατοπαραγωγής και γαλοπουλών, όταν ο παραγωγός προτίθεται να εφοδιάσει με μικρές ποσότητες νωπών κρεάτων, που προέρχονται από αυτά τα σμήνη, τον τελικό καταναλωτή· ή τα τοπικά καταστήματα λιανικής που προμηθεύουν απευθείας τον τελικό καταναλωτή. Αντίστοιχα, σύμφωνα με τα προγράμματα δοκιμών που ορίζονται στον κανονισμό (ΕΚ) αριθ. 646/2007 και στον κανονισμό (ΕΚ) αριθ. 584/2008, τα πουλερικά αυτά πρέπει να υποβάλλονται σε υποχρεωτικές δοκιμές πριν από τη σφαγή.
            
         
               (7)
            
            
               Η δοκιμή αυτών των σμηνών κοτόπουλων κρεατοπαραγωγής και γαλοπουλών οδηγεί σε πρακτικές δυσκολίες για τους παραγωγούς με πολύ μικρό αριθμό ζώων, καθώς θα απαιτηθούν συνεχείς δοκιμές πριν από τη σφαγή. Ειδικότερα, οι πωλήσεις ενδέχεται να πρέπει να διακοπούν, δεδομένου ότι τα αποτελέσματα των δοκιμών πρέπει να είναι γνωστά πριν από τη σφαγή.
            
         
               (8)
            
            
               Για να αποφευχθεί η περίπτωση κατά την οποία μια παρέκκλιση από τις υποχρεωτικές συνεχείς δοκιμές στα σμήνη αυτά θα αυξήσει τον κίνδυνο για τη δημόσια υγεία, τα κράτη μέλη πρέπει να θεσπίσουν εθνικούς κανόνες που να διέπουν τον εφοδιασμό των νωπών κρεάτων από τον παραγωγό έτσι ώστε να επιτευχθεί ο κανονισμός (ΕΚ) αριθ. 2160/2003.
            
         
               (9)
            
            
               Συνεπώς, ενδείκνυται, ως μεταβατικό μέτρο, να εξαιρεθούν από το πεδίο εφαρμογής του κανονισμού (ΕΚ) αριθ. 2160/2003 σμήνη κοτόπουλων κρεατοπαραγωγής και γαλοπουλών, όταν ο παραγωγός προτίθεται να εφοδιάσει με μικρές ποσότητες νωπών κρεάτων, που προέρχονται από αυτά τα σμήνη, τον τελικό καταναλωτή ή τα τοπικά καταστήματα λιανικής που προμηθεύουν απευθείας τον τελικό καταναλωτή.
            
         
               (10)
            
            
               Ο εφοδιασμός αυτός είναι σπάνιος κατά τη διάρκεια της χειμερινής περιόδου και, συνεπώς, τα μεταβατικά μέτρα πρέπει να εφαρμοστούν από την άνοιξη του 2009 και μετά.
            
         
               (11)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Κατά παρέκκλιση από το άρθρο 1 παράγραφος 2 του κανονισμού (ΕΚ) αριθ. 2160/2003, ο εν λόγω κανονισμός δεν εφαρμόζεται σε σμήνη κοτόπουλων κρεατοπαραγωγής και γαλοπουλών, όταν ο παραγωγός προτίθεται να εφοδιάσει με μικρές ποσότητες νωπών κρεάτων μόνον, όπως διευκρινίζεται στο σημείο 1.10 του παραρτήματος Ι του κανονισμού (ΕΚ) αριθ. 853/2004 του Ευρωπαϊκού Κοινοβουλίου και του Συμβουλίου (4) που προέρχονται από αυτά τα σμήνη:
   
               α)
            
            
               τον τελικό καταναλωτή ή
            
         
               β)
            
            
               τα τοπικά καταστήματα λιανικής που προμηθεύουν απευθείας τον τελικό καταναλωτή.
            
         2.   Τα κράτη μέλη θεσπίζουν εθνικούς κανόνες που διέπουν τον εφοδιασμό των νωπών κρεάτων από τον παραγωγό, όπως αναφέρεται στην παράγραφο 1, ώστε να επιτευχθεί ο σκοπός του κανονισμού (ΕΚ) αριθ. 2160/2003.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   Εφαρμόζεται για περίοδο τριών ετών.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 13 Μαρτίου 2009.
      
         
            Για την Επιτροπή
         
         Ανδρούλλα ΒΑΣΙΛΕΊΟΥ
         
         
            Μέλος της Επιτροπής
         
      
   
   
      (1)  ΕΕ L 325 της 12.12.2003, σ. 1.
   
      (2)  ΕΕ L 151 της 13.6.2007, σ. 21.
   
      (3)  ΕΕ L 162 της 21.6.2008, σ. 3.
   
      (4)  ΕΕ L 139 της 30.4.2004 σ. 55, όπως τροποποιήθηκε στην ΕΕ L 226 της 25.6.2004, σ. 22.